Document ID: 32019D0407

Reference:
15.3.2019
EL
Επίσημη Εφημερίδα της Ευρωπαϊκής Ένωσης
L 73/1
ΑΠΟΦΑΣΗ (ΕΕ) 2019/407 ΤΟΥ ΣΥΜΒΟΥΛΙΟΥ
της 4ης Μαρτίου 2019
σχετικά με τη σύναψη, εξ ονόματος της Ευρωπαϊκής Ένωσης, της συμφωνίας για την αποτροπή της άναρχης αλιείας ανοικτής θάλασσας στον κεντρικό Αρκτικό Ωκεανό
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 43, σε συνδυασμό με το άρθρο 218 παράγραφος 6 δεύτερο εδάφιο στοιχείο α) σημείο v),
Έχοντας υπόψη την πρόταση της Ευρωπαϊκής Επιτροπής,
Έχοντας υπόψη την έγκριση του Ευρωπαϊκού Κοινοβουλίου (1),
Εκτιμώντας τα ακόλουθα:
(1)
Η Ένωση είναι αποκλειστικά αρμόδια, σύμφωνα με την κοινή αλιευτική πολιτική, για τη θέσπιση μέτρων διατήρησης των θαλάσσιων βιολογικών πόρων και για τη σύναψη σχετικών συμφωνιών με τρίτες χώρες και διεθνείς οργανισμούς.
(2)
Δυνάμει της απόφασης 98/392/ΕΚ του Συμβουλίου (2) και της 98/414/ΕΚ (3), η Ένωση είναι συμβαλλόμενο μέρος της σύμβασης των Ηνωμένων Εθνών για το δίκαιο της θάλασσας της 10ης Δεκεμβρίου 1982 («η σύμβαση») και της συμφωνίας για την εφαρμογή των διατάξεων της σύμβασης των Ηνωμένων Εθνών για το δίκαιο της θάλασσας της 10ης Δεκεμβρίου 1982, όσον αφορά τη διατήρηση και διαχείριση των αλληλεπικαλυπτόμενων και των άκρως μεταναστευτικών αποθεμάτων ιχθύων («η συμφωνία για τα ιχθυαποθέματα»). Τόσο η σύμβαση όσο και η συμφωνία για τα ιχθυαποθέματα απαιτούν τη συνεργασία όλων των κρατών για τη διατήρηση και τη διαχείριση των έμβιων πόρων της θάλασσας. Η συμφωνία για την αποτροπή της άναρχης αλιείας ανοικτής θάλασσας στον κεντρικό Αρκτικό Ωκεανό («η συμφωνία») εκπληρώνει την υποχρέωση αυτή.
(3)
Ο κανονισμός (ΕΕ) αριθ. 1380/2013 του Ευρωπαϊκού Κοινοβουλίου και του Συμβουλίου (4) προβλέπει ότι η Ένωση ασκεί τις εξωτερικές σχέσεις της στον τομέα της αλιείας σύμφωνα με τις διεθνείς της δεσμεύσεις και τους γενικούς της στόχους καθώς και τις αρχές και τους στόχους που προβλέπονται στα άρθρα 2 και 3 του εν λόγω κανονισμού, προκειμένου να διασφαλίσει τη βιώσιμη εκμετάλλευση, διαχείριση και διατήρηση των θαλάσσιων βιολογικών πόρων και του θαλάσσιου περιβάλλοντος. Η συμφωνία συνάδει με τους εν λόγω στόχους.
(4)
Στις 31 Μαρτίου 2016 το Συμβούλιο εξουσιοδότησε την Επιτροπή να διαπραγματευθεί εξ ονόματος της Ένωσης διεθνή συμφωνία για την αποτροπή της άναρχης αλιείας ανοικτής θάλασσας στον κεντρικό Αρκτικό Ωκεανό. Οι εν λόγω διαπραγματεύσεις ολοκληρώθηκαν επιτυχώς στις 30 Νοεμβρίου 2017. Σύμφωνα με την απόφαση (ΕΕ) 2018/1257 του Συμβουλίου (5), η συμφωνία για την αποτροπή της άναρχης αλιείας ανοικτής θάλασσας στον κεντρικό Αρκτικό Ωκεανό υπεγράφη στις 3 Οκτωβρίου 2018, με την επιφύλαξη της σύναψής της σε μεταγενέστερη ημερομηνία.
(5)
Η Ένωση, καθιστάμενη συμβαλλόμενο μέρος της συμφωνίας, θα προωθήσει τη συνέπεια της προσέγγισής της ως προς τη διατήρηση των ωκεανών και θα ενισχύσει τη δέσμευσή της για τη μακροπρόθεσμη διατήρηση και τη βιώσιμη χρήση των θαλάσσιων βιολογικών πόρων σε παγκόσμιο επίπεδο και είναι επομένως προς το συμφέρον της Ένωσης.
(6)
Η συμφωνία θα πρέπει να εγκριθεί,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Η συμφωνία για την αποτροπή της άναρχης αλιείας ανοικτής θάλασσας στον κεντρικό Αρκτικό Ωκεανό («η συμφωνία») εγκρίνεται εξ ονόματος της Ένωσης.
Το κείμενο της συμφωνίας επισυνάπτεται στην παρούσα απόφαση.
Άρθρο 2
Ο πρόεδρος του Συμβουλίου ορίζει το ή τα πρόσωπα που είναι αρμόδια να καταθέσουν εξ ονόματος της Ένωσης, τις πράξεις έγκρισης που προβλέπονται στο άρθρο 15 της συμφωνίας.
Άρθρο 3
Η παρούσα απόφαση αρχίζει να ισχύει την τρίτη ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
Βρυξέλλες, 4 Μαρτίου 2019.
Για το Συμβούλιο
Ο Πρόεδρος
A. ANTON
(1)  Έγκριση της 12ης Φεβρουαρίου 2019 (δεν έχει ακόμη δημοσιευθεί στην Επίσημη Εφημερίδα).
(2)  Απόφαση 98/392/ΕΚ του Συμβουλίου, της 23ης Μαρτίου 1998, για τη σύναψη από την Ευρωπαϊκή Κοινότητα της σύμβασης των Ηνωμένων Εθνών, της 10ης Δεκεμβρίου 1982, για το δίκαιο της θάλασσας και της συμφωνίας, της 28ης Ιουλίου 1994, σχετικά με την εφαρμογή του μέρους XI της εν λόγω σύμβασης (ΕΕ L 179 της 23.6.1998, σ. 1).
(3)  Απόφαση 98/414/ΕΚ του Συμβουλίου, της 8ης Ιουνίου 1998, για την επικύρωση από την Ευρωπαϊκή Κοινότητα της συμφωνίας για την εφαρμογή των διατάξεων της σύμβασης των Ηνωμένων Εθνών για το δίκαιο της θάλασσας της 10ης Δεκεμβρίου 1982, οι οποίες αφορούν τη διατήρηση και τη διαχείριση των αλληλοεπικαλυπτομένων αποθεμάτων ιχθύων (ιχθύες που απαντώνται τόσο εντός όσο και εκτός των αποκλειστικών οικονομικών ζωνών) (αλληλοεπικαλυπτόμενα αποθέματα) και των αποθεμάτων άκρως μεταναστευτικών ιχθύων (ΕΕ L 189 της 3.7.1998, σ. 14).
(4)  Κανονισμός (ΕΕ) αριθ. 1380/2013 του Ευρωπαϊκού Κοινοβουλίου και του Συμβουλίου, της 11ης Δεκεμβρίου 2013, σχετικά με την κοινή αλιευτική πολιτική, την τροποποίηση των κανονισμών του Συμβουλίου (ΕΚ) αριθ. 1954/2003 και (ΕΚ) αριθ. 1224/2009 και την κατάργηση των κανονισμών του Συμβουλίου (ΕΚ) αριθ. 2371/2002 και (ΕΚ) αριθ. 639/2004 και της απόφασης 2004/585/ΕΚ του Συμβουλίου (ΕΕ L 354 της 28.12.2013, σ. 22).
(5)  Απόφαση (ΕΕ) 2018/1257 του Συμβουλίου, της 18ης Σεπτεμβρίου 2018, σχετικά με τη σύναψη, εξ ονόματος της Ευρωπαϊκής Ένωσης, της συμφωνίας για την αποτροπή της άναρχης αλιείας ανοικτής θάλασσας στον κεντρικό Αρκτικό Ωκεανό (ΕΕ L 238 της 21.9.2018, σ. 1).

Summary:
Συμφωνία για την αποτροπή της άναρχης αλιείας ανοικτής θάλασσας στον κεντρικό Αρκτικό Ωκεανό
Συμφωνία για την αποτροπή της άναρχης αλιείας ανοικτής θάλασσας στον κεντρικό Αρκτικό Ωκεανό
 
ΣΥΝΟΨΗ ΤΩΝ ΑΚΟΛΟΥΘΩΝ ΚΕΙΜΕΝΩΝ:
Συμφωνία για την αποτροπή της άναρχης αλιείας ανοικτής θάλασσας στον κεντρικό Αρκτικό Ωκεανό
Απόφαση (ΕΕ) 2019/407 —Σύναψη, εξ ονόματος της Ευρωπαϊκής Ένωσης, της συμφωνίας για την αποτροπή της άναρχης αλιείας ανοικτής θάλασσας στον κεντρικό Αρκτικό Ωκεανό
ΠΟΙΟΣ ΕΙΝΑΙ Ο ΣΚΟΠΟΣ ΤΗΣ ΣΥΜΦΩΝΙΑΣ ΚΑΙ ΤΗΣ ΑΠΟΦΑΣΗΣ;
Σκοπός της συμφωνίας είναι η αποτροπή της άναρχης εμπορικής αλιείας στην ανοικτή θάλασσα (ύδατα που δεν ανήκουν στη δικαιοδοσία καμιάς χώρας) του κεντρικού Αρκτικού Ωκεανού, εφαρμόζοντας προληπτικά μέτρα διατήρησης και διαχείρισης. Με την απόφαση η συμφωνία συνάπτεται εξ ονόματος της Ευρωπαϊκής Ένωσης (ΕΕ).
ΒΑΣΙΚΑ ΣΗΜΕΙΑ
Η περιοχή της Αρκτικής καλύπτει την περιοχή γύρω από τον Βόρειο Πόλο. Περιλαμβάνει τον Αρκτικό Ωκεανό και τα εδάφη των οκτώ αρκτικών χωρών: Καναδάς, Δανία (συμπεριλαμβανομένης της Γροιλανδίας και των Φερόων Νήσων), Φινλανδία, Ισλανδία, Νορβηγία, Ρωσία, Σουηδία και Ηνωμένες Πολιτείες. Η συμφωνία υπογράφηκε από τον Καναδά, την Κίνα, τη Δανία (όσον αφορά τις Φερόες Νήσους και τη Γροιλανδία), την Ευρωπαϊκή Ένωση, την Ισλανδία, την Ιαπωνία, τη Νότια Κορέα, τη Νορβηγία, τη Ρωσία και τις Ηνωμένες Πολιτείες. Η συμφωνία έχει προληπτικό χαρακτήρα —μέχρι πρόσφατα, πάγος κάλυπτε την ανοικτή θάλασσα του κεντρικού Αρκτικού Ωκεανού όλον τον χρόνο, καθιστώντας αδύνατη την αλιεία σε αυτά τα ύδατα. Ωστόσο, η υπερθέρμανση του πλανήτη έχει μειώσει σημαντικά την κάλυψη από πάγο, πράγμα που ενδέχεται να καταστήσει δυνατή την αλιεία στην περιοχή αυτή στο μέλλον. Η συμφωνία βασίζεται στις αρχές που ορίζονται στη σύμβαση των Ηνωμένων Εθνών για το δίκαιο της θάλασσας, στη συμφωνία για την εφαρμογή των διατάξεων της σύμβασης των Ηνωμένων Εθνών όσον αφορά τη διατήρηση και διαχείριση των αλληλεπικαλυπτόμενων και των άκρως μεταναστευτικών αποθεμάτων ιχθύων και στον δεοντολογικό κώδικα για την υπεύθυνη αλιεία του 1995.Πεδίο εφαρμογήςΗ συμφωνία καλύπτει ψάρια, μαλάκια και μαλακόστρακα —εκτός από αυτά που ανήκουν στα καθιστικά είδη, όπως ορίζεται στη σύμβαση των Ηνωμένων Εθνών για το δίκαιο της θάλασσας. Τα μέρη συμφωνούν να μην ασκούν δραστηριότητες εμπορικής αλιείας στην ανοικτή θάλασσα του κεντρικού Αρκτικού Ωκεανού για αρχική περίοδο 16 ετών μετά από την έναρξη ισχύος της συμφωνίας. Η περίοδος αυτή μπορεί να επεκτείνεται αυτόματα κάθε πέντε χρόνια, εκτός εάν αντιταχθεί ένα μέρος.Κοινό πρόγραμμα επιστημονικής έρευνας και παρακολούθησης
Η συμφωνία θα καταρτίσει κοινό πρόγραμμα επιστημονικής έρευνας και παρακολούθησης για τη βελτίωση της κατανόησης των οικοσυστημάτων του κεντρικού Αρκτικού Ωκεανού και, ειδικότερα, για να καθοριστεί εάν ενδέχεται να υπάρχουν αποθέματα ιχθύων σε αυτή την περιοχή τα οποία θα μπορούσαν να συλλεχθούν με βιώσιμο τρόπο.
Μέτρα διατήρησης και διαχείρισης
Τα συμβαλλόμενα μέρη μπορούν να επιτρέπουν σε σκάφη νηολογημένα στη χώρα τους να πραγματοποιούν εμπορική αλιεία μόνο εφόσον τηρούν:διεθνώς αναγνωρισμένα μέτρα διατήρησης και διαχείρισης για τη βιώσιμη διαχείριση των αποθεμάτων ιχθύων, τα οποία έχουν εγκριθεί από μία ή περισσότερες περιφερειακές ή υποπεριφερειακές οργανώσεις ή συμφωνίες διαχείρισης της αλιείας ή προσωρινά μέτρα διατήρησης και διαχείρισης που μπορούν να θεσπίσουν τα μέρη.Αναθεώρηση και περαιτέρω εφαρμογήΜια αναθεώρηση της συμφωνίας και των επιστημονικών πληροφοριών που συλλέγονται μέσω του κοινού προγράμματος θα πραγματοποιείται τουλάχιστον κάθε δύο χρόνια. Μέτρα διατήρησης και διαχείρισης για την εξερευνητική αλιεία στην περιοχή θα θεσπισθούν εντός τριών ετών από την έναρξη ισχύος της συμφωνίας.
ΗΜΕΡΟΜΗΝΙΑ ΕΝΑΡΞΗΣ ΙΣΧΥΟΣ
Η συμφωνία θα τεθεί σε ισχύ, όταν και οι 10 υπογράφοντες την επικυρώσουν.
Η απόφαση τέθηκε σε ισχύ στις 18 Μαρτίου 2019.
ΒΑΣΙΚΑ ΚΕΙΜΕΝΑ
Συμφωνία για την αποτροπή της άναρχης αλιείας ανοικτής θάλασσας στον κεντρικό Αρκτικό Ωκεανό (ΕΕ L 73 της 15.3.2019, σ. 3-8)
Απόφαση (ΕΕ) 2019/407 του Συμβουλίου, της 4ης Μαρτίου 2019, σχετικά με τη σύναψη, εξ ονόματος της Ευρωπαϊκής Ένωσης, της συμφωνίας για την αποτροπή της άναρχης αλιείας ανοικτής θάλασσας στον κεντρικό Αρκτικό Ωκεανό (ΕΕ L 73 της 15.3.2019, σ. 1-2)
τελευταία ενημέρωση 14.08.2019